詠華林書院
作者：黄夷簡
朝代：宋

paragraphs: 桐軒瀟灑遠塵機，伯始英風世不衰。
千畝自封輕渭叟，五經同拜重宣尼。
衣無常主門多義，倉有餘糧俗共熙。
仁智眼前從所樂，利名身外更何思。
琴清善召雲中鶴，床穩高蓍葉上龜。
茶煮玉泉僧至日，酒蒭金蟻菊芳時。
往來虛席賓朋盛，朝暮過堂子弟奇。
萬卷詩書歸腹篋，地仙蹤跡少人知。